Tryggingafélagið VÍS telur óþarft að hafa áhyggjur af skaðlegum áhrifum sements á klæðningu og þök húsa á Akranesi. Sementsverksmiðjan hefur gert endurbætur til að koma í veg fyrir að slys sem varð fyrir ári endurtaki sig.
Fyrir ári gaus sementsryk upp úr yfirfullum tanki Sementsverksmiðjunnar á Akranesi og dreifðist yfir hús og bíla í nágrenni hans. Þeir Skagamenn sem lentu í að eignir þeirra voru þaktar sementsryki hafa lýst áhyggjum af að langtímatjón væri vanmetið af hálfu VÍS sem sá um tjónauppgjör fyrir Sementsverksmiðjuna. Í svari VÍS til fréttastofu segir að Verkfræðistofan Verkís hafi verið fengin sem hlutlaus aðili til að meta tjón á eignum og hvort rykið hefði varanleg áhrif á bárujárnsklæðningar og gler. Í niðurstöðum segi að hvorki séu sjáanleg ummerki um tjón né gefi prófanir til kynna að sementið hafi haft eða muni hafa áhrif á gæði og endingu bárujárnsklæðninga, því séu áhyggjur af langtímatjóni óþarfar.
Samkvæmt Sementsverksmiðjunni gaus grátt Portlandsement upp úr tankinum sem yfirfylltist fyrir ári en það flokkast sem hraðsement. Sé það fljótt hreinsað af eigi að vera hægt að koma í veg fyrir alvarlegt tjón. Fyrirtækið hefur gripið til aðgerða til þess að koma í veg fyrir að slysið, sem varð vegna mannlegra mistaka, endurtaki sig. Meðal annars hefur eftirlit verið bætt með myndavélum og lokinn á toppi tanksins sem opnaðist í slysinu verið festur niður.